Manises valora els efectes de les obres de la carretera CV-370 en el seu pas per Montemayor
02 de agost de 2024

• S'han revisat els desviaments provisionals i la senyalització per a sol·licitar la seua millora a la direcció de l'obra, gestionada per la Diputació de València

Manises, 2 d'agost de 2024.- L'alcalde de Manises, Javier Mansilla, i el regidor d'Urbanisme de l'Ajuntament de Manises, Guillermo Martínez, han visitat hui les obres de la carretera CV-370 a l'altura de la urbanització Montemayor per a comprovar diferents incidències detectades pels veïns i veïnes sobre el desviament provisional establit per la direcció de l'obra, la qual gestiona la Diputació de València.

En la visita s'han detectat diverses irregularitats que immediatament s'han comunicat a la direcció d'obra amb la sol·licitud de la seua millora. D'una banda, la que més preocupa és la falta de seguretat en l'únic accés i eixida a la urbanització: poca visibilitat de la senyalització de desviament i espai insuficient perquè entren i isquen vehicles de manera simultània, a la qual cosa se suma la paralització del trànsit en la pròpia CV-370 per a realitzar el desviament. I d'altra banda, s'ha observat que la localització de la trituradora de pedra instal·lada a la zona d'apilament per a satisfer les necessitats de l'obra està situada massa prop dels habitatges de la urbanització, causant molèsties de soroll i acumulació de pols.

En aquest sentit, Mansilla i Martínez han coincidit a afirmar que “el nostre deure és vetlar pels interessos de la ciutadania de la urbanització, i per això hem volgut comprovar en primera persona les incidències que ens han comunicat els veïns i veïnes recentment”. “Ja hem sol·licitat que solucionen la problemàtica com més prompte millor i estarem pendents que es duen a terme”, han conclòs.

Finalment, l'ajuntament ja ha posat en marxa un dispositiu d'operaris per a millorar el flux intern del trànsit a la urbanització, al costat de Asador Monte Mayor, senyalitzant la prohibició d'estacionament en la zona central i l'habilitació de dos carrils, un d'entrada i un altre d'eixida, per a evitar congestions i la necessitat de zigzaguejar en accedir als habitatges.